პიტერ დრუკერი
პიტერ ფერდინანდ დრუკერი (ინგლ. Peter Ferdinand Drucker; დ. 19 ნოემბერი, 1909 — გ. 11 ნოემბერი, 2005) — ავსტრიული წარმოშობის ამერიკელი მეცნიერი, ეკონომისტი, პედაგოგი პუბლიცისტი, მენეჯმენტის ახალი სკოლის დამფუძნებელი, მენეჯმენტის მამად წოდებული. მის ნაშრომებში, რომლებიც ქვეყნდებოდა ჟურნალებში „The Wall Street Journal“ და „Harvard Business Review“, გაანალიზებულია ის, თუ როგორ ორგანიზდება ადამიანი სოციალური სექტორის სხვადასხვა სფეროში — ბიზნესში, სამთავრობო სამსახურში და არასამთავრობო (არამომგებიან) სექტორში.. სხვადასხვა დროს იყო ნიუ-იორკის უნივერსიტეტის და კლერმონტის უნივერსიტეტის სოციალურ მეცნიერებათა და მენეჯმენტის პროფესორი. მან საკუთარი კვლევებით იწინასწარმეტყველა მენეჯმენტისა და ეკონომიკის დარგის, მე-20 საუკუნის მრავალი მნიშვნელოვანი მოვლენა. მათ შორის პრივატიზაცია და დეცენტრალიზაცია; იაპონიის საერთაშორისო ეკონომიკური გაძლიერება; მარკეტინგის მნიშვნელობა და გადამწყვეტი როლი; ინფორმაციული საზოგადოების აუცილებელი მოთხოვნა უწყვეტი განათლების მიმართ; 1959 წელს დრუკერმა შემოიტანა „ინფორმირებული (გაცნობიერებული) მუშაკის“ ცნება . ჩამოაყალიბა „გლობალური ბაზრის“ თეორია. 1940-იანი წლებიდან დაფუძნებული ყველა მსხვილი კონცერნი ფუნქციონირებს „დრუკერის პრინციპებით“. დრუკერს ჯეროდა ეკონომიკური პროგრესისა და სოციალური ჰარმონიის თანაარსებობის. პროფესიულ მოღვაწეობას იგი 95 წლის ასაკშიც, სიცოცხლის ბოლომდე აგრძელებდა. მიღებული აქვს მრავალი სამთავრობო ჯილდო. სიცოცხლის ბოლოს იგი სინანულით აღნიშნავდა, რომ „კორპორაციები, რომლებიც შენდებოდნენ როგორც პირამიდები, ახლა კარვებს ემსგავსებოდნენ ...“